РЕШЕНИЕ (ЕС) 2015/435 НА ЕВРОПЕЙСКИЯ ПАРЛАМЕНТ И НА СЪВЕТА
от 17 декември 2014 година
относно мобилизирането на маржа за непредвидени обстоятелства
ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,
като взеха предвид Договора за функционирането на Европейския съюз,
като взеха предвид Междуинституционалното споразумение от 2 декември 2013 г. между Европейския парламент, Съвета и Комисията относно бюджетната дисциплина, сътрудничеството по бюджетни въпроси и доброто финансово управление (1), и по-специално точка 14 от него,
като взеха предвид предложението на Европейската комисия,
като имат предвид, че
(1)
С член 13 от Регламент (ЕС, Евратом) № 1311/2013 на Съвета (2) е създаден марж за непредвидени обстоятелства в размер до 0,03 % от брутния национален доход на Съюза.
(2)
В съответствие с член 6 от посочения регламент Комисията е изчислила абсолютната стойност на маржа за непредвидени обстоятелства за 2014 г. (3).
(3)
След като бяха разгледани всички други финансови възможности за реакция на непредвидените обстоятелства, възникнали след първоначалното определяне през февруари 2013 г. на тавана на плащанията за 2014 г. в многогодишната финансова рамка, изглежда необходимо да се мобилизира маржът за непредвидени обстоятелства, за да се допълнят бюджетните кредити за плащания в общия бюджет на Европейския съюз за финансовата 2014 година, над тавана на плащанията.
(4)
Сума от 350 милиона евро под формата на бюджетни кредити за плащания следва да се включи в мобилизирането на маржа за непредвидени обстоятелства в очакване на споразумение относно плащания за други специални инструменти.
(5)
Поради много специалната ситуация, възникнала тази година, условието, посочено в член 13, параграф 1 от Регламент (ЕС, Евратом) № 1311/2013 маржът за непредвидени обстоятелства да се използва само като крайно средство, е изпълнено.
(6)
За да се гарантира спазването на член 13, параграф 3 от Регламент (ЕС, Евратом) № 1311/2013, Комисията следва да представи предложение за компенсиране на съответната сума от таваните за плащания за една или повече следващи финансови години, като надлежно отчита споразумението за плащания по други специални инструменти и без да се засягат институционалните прерогативи на Комисията,
ПРИЕХА НАСТОЯЩОТО РЕШЕНИЕ:
Член 1
В рамките на общия бюджет на Европейския съюз за финансовата 2014 година маржът за непредвидени обстоятелства се използва за предоставяне на сумата от 3 168 233 715 EUR бюджетни кредити за плащания над тавана на плащанията в многогодишната финансова рамка.
Член 2
Сумата от 2 818 233 715 EUR се компенсира на три транша от маржовете под таваните на плащанията за следните години:
а)
2018: 939 411 200 EUR.
б)
2019: 939 411 200 EUR.
в)
2020: 939 411 315 EUR.
Комисията се приканва да представи своевременно предложение относно оставащата сума от 350 милиона евро.
Член 3
Настоящото решение се публикува в Официален вестник на Европейския съюз.
Съставено в Страсбург на 17 декември 2014 година